钦定古今图书集成/理学汇编/学行典/第079卷 > 《梁仲用默斋说》前人
## 钦定古今图书集成/理学汇编/学行典/第079卷 > 《梁仲用默斋说》前人

仲用识高而气豪，既举进士，锐然有志天下之务。一
旦责其志曰：“呜呼！乌有己之弗治而能治人者！”于是
专心为己之学，深思其气质之偏，而病其言之易也，
以默名斋，过予而请其方。予亦天下之多言人也，岂
足以知默之道？然予尝自验之，气浮则多言，志轻则
多言。气浮者耀于外，志轻者放其中。予请诵古之训，
而仲用自取之。夫默有四伪：疑而不知问，蔽而不知
辩，冥然以自罔，谓之默之愚；以不言餂人者，谓之默
之狡；虑人之觇其长短也，掩覆以为默，谓之默之诬；
深为之情，厚为之貌，渊毒阱狠，自托于默以售其奸
者，谓之默之贼。夫是之谓四伪。又有《八诫》焉。孔子曰：
“君子耻其言而过其行。古者言之不出，耻躬之不逮
也。故诚知耻而后知默。”又曰：“君子欲讷于言而敏于
行。夫诚敏于行，而后欲默矣。仁者其言也讱，非以为
默，而默存焉。”又曰：“默而识之，是故必有所识也。终日
不违，如愚者也。默而成之，是故必有所成也。退而省
其私，亦足以发者也。故善默者，莫如颜子。暗然而日
章，默之精也。不言而”信，而默之道成矣。“天何言哉？四
时行焉，万物生焉”，而默之道至矣。非圣人其与于此
哉？夫是之谓《八诫》。仲用盍亦知所以自取之。